Alkantara (upė)
Alkantara (it. Alcantara, sicil. Alcàntara) – upė Italijoje, rytų Sicilijoje, Mesinos provincijoje. Prasideda 1250 m aukštyje, Nebrodžio kalno papėdėje. Teka į rytus pagal šiaurinį Etnos ugnikalnio šlaitą. Tekėdama per bazaltinius sluoksnius, upė sudaro vaizdingus kanjonus, vadinamus Gole dell’Alcantara. Vietomis yra susidarę „lavos stulpai“, sustingę karštai lavai susiliejus su šaltu vandeniu. Alkantara įteka į Jonijos jūrą šalia Džiardini Nakso. Upės pavadinimas arabiškos kilmės: žodis „Alkantara“ (arab. القنطرة = al-Qanṭarah) reiškia tiltą. Graikai upę vadino Akesines Potamos, romėnai – Assinus. Alkantaros upę savo darbuose minėjo istorikas Tukididas, aprašydamas 425 m. p. m. e. vykusį Mesenijos karių Naksos miesto puolimą.